LidanRubinov/Halacha-QA huggingface dataset:
שאלה: מצוות שילוח הקן שרוצה להשמיד הקן!: בכל שנה באביב היונים מנסות לבנות קנים באדניות על החלונות שבביתנו. מכיוון שזהו מפגע בריאותי, אני משתדלת לפרק את הקינים לפני שהן מספיקות להטיל ביצים, אבל לא תמיד מספיקה. במידה והיונים הטילו ביצים אינני מעוניינת שיתפתחו לגוזלים. האם במקרה כזה אני צריכה לבצע שילוח הקן - שהרי האדניות אינן הפקר, ואם כן כיצד לעשות זאת ומה לעשות עם הביצים שהרי אינני מעוניינת שיתפתחו גוזלים - זה ממש מפגע בריאותי וסביבתי, האם אפשר להשמיד את הביצים, ומה עלי לעשות כאשר מדובר באדנית שאין אליה גישה ויש אפשרות לזרוק את הביצים ע"י מוט ארוך בלבד?
תשובה: מצוות השילוח היא בלקיחת היונה ושילוחה, ואחר כך לקחת את הביצים, ואם אינך רוצה בהם אפשר לתת למי שרוצה ואם אין אפשרות אחרת מותר גם לזרוק את הביצים בעזרת מוט ארוך.
שאלה: סליחות בתעניות: 1. מי שלא אמר סליחות בשחרית האם יכול להשלים במנחה שלא אומרים בה תחנון, למשל תענית אסתר (בערב פורים) או ערב שבת? 2. האם אפשר לומר סליחות יו"כ קטן (שנאמרות במנחה) גם לאחר השקיעה?
תשובה: 1. אפשר לומר סליחות כל היום. 2. אפשר לומר בלילה, רק אל תאמר י"ג מידות ונפילת אפיים.
שאלה: עמידה בצפירה - הידמות למנהגי הגוים?: כל חיי עמדתי בצפירה. לאחרונה יצא לי לשמוע מאנשים שאני לומד בסביבתם, שהם לא עומדים בצפירה בגלל כמה סיבות כמו הידמות למנהגי הגוים (שאין זה החמרה לפיהם, אלא מובן מאליו). הרגשתי התרעמות פנימית גדולה. פניתי לראש הכולל. קיבלתי את התשובה הנ"ל ותוספת שקצת הרגיעה אותי, שכן מה יותר טוב מלהמשיך ללמוד תורה בשביל אותן נשמות קדושות, ולא להפסיק בשביל איזה מנהג גוים שלא עוזר כלל וכלל לנשמה. יש לציין שהכולל בנוי רובו אם לא כולו מחוזרי בתשובה, בדיוק כמוני. אודה לרב אם יוכל ליישב את דעתי.
תשובה: בודאי שתפילה ולימוד תורה מועילים לעילוי נשמת הנופלים. אך מאחר שהעמידה המשותפת של כל הציבור ביחד לזכרם היא כבוד הנופלים מן הנכון לכבד את זכרם של מי מסר נפשו על עם ישראל. זה דומה ללויה שמלווים את הנפטר וזה כבודו. וכיון שחלק מהנופלים לפני נפילתם ראו בזה יחס נכון לנופלים וכך שמעתי מבחור אחד שראה בזה כבוד הנופלים ואחר כך אותו בחור עצמו נהרג, מן הנכון לכבדם. כמובן באותו הזמן יש לומר תהילים או תפילה לזכרם. איני מכיר מה עושים הגויים ולא ידוע לי שזה מנהגם. לפיכך איני מוצא סיבה לפרוש מהציבור המכבד את זכר הנופלים.
שאלה: פסיקת הלכה לענייני הגאולה: האם סימני הגאולה שבפרק חלק ובסוף סוטה (חוצפא יסגא, יוקר יאמיר וכו ) נפסקו להלכה, האם ישנם מקורות לכך?
תשובה: בדברים אלו לא שייכת פסיקת הלכה, אלא הסתכלות במציאות המתגשמת לעינינו.
שאלה: כבד שנתבשל בחלב: קיי"ל שכבד פולטת ואינה בולעת. האם יהיה נכון לומר שכבד שנתבשל בחלב, הכבד עצמו יהיה מותר באכילה, ולגבי הסיר והחלב זה יהיה תלוי אם יש שישים (מדובר שהכבד נתבשל בטעות דאל"כ זה איסור בישול)?
תשובה: תיאורטית זה נכון, אבל אף פוסק לא יתיר זאת למעשה, מפני שיש הרבה פוסקים החולקים על דין זה.
שאלה: "הריני מוחל.": א. קשה לי לעכל את הקטע "הריני מוחל." שבקריאת שמע שעל המיטה. הרי אם מישהו הרע לי, ואני הייתי חסר אונים מולו, אני תולה את תקוותי בה ובוטח שהוא יעשה צדק ו"יסגור את החשבונות". אז למה אני מבקש ש"לא ייענש שום אדם בסיבתי" אפילו אם הוא פגע בי "בין בגופי בין בממוני בין בכבודי בין בכל אשר לי" ואפילו אם הוא עשה את זה "במזיד", כנ"ל אם איזה גוף פגע בציבור שלנו בכלל? ב. אם ראובן תובע משמעון פיצוי על איזה נזק ששמעון גרם לו. אז האם שמעון לא יכול להשיב לו "אתה מחלת לי אמש בק"ש שעל המיטה, ולכן אני לא חייב לך כלום"!
תשובה: א. אין צריך למחול למי שפגע בכוונה ואינו שב בתשובה. ומצטער על מה שעשה. ב. על חיובי ממון אין צריך למחול אלא זכותו לתבוע את הממון בחזרה. אך אם החייב השיב וגם מתחרט על הצער שגרם יש למחול לו על הצער שגרם. ג. אין מקום למחילה על רעה שעשו לציבור או לאחר. רק הנפגע הוא יכול למחול לאחר שפייסו אותו. ולא מישהוא אחר.
שאלה: מבצע בקניות במרכול: הרב ענה לאחרונה לשאלה לגבי מבצע במרכול, שמותר לזכות כמה פעמים במתנה או מענק שנתן המרכול אם אין הגבלה בתנאים. שאלתי היא, ומה אם המרכול מגביל למוצר אחד בקניה, האם אז מותר לפצל קניה או לחלק בין בני הזוג ע"מ לזכות במחיר הנמוך למוצר יותר מפעם אחת?
תשובה: מכיוון שזה מוגבל למתנה על כל קניה, הנכם יכולים לחלק את הקניות שלכם לכמה חלקים, וכל פעם אתם מקבלים מתנה על הקניה.
שאלה: עדיף פאה או כיסוי חלקי?: א. מה יותר כשר, פאה בלונדינית שמכסה את כל הראש, או כיסוי שאינו מכסה את החלק האחורי של שער העורף? ב. אם אני לא סובלת את המראה של עצמי עם כיסוי ראש, האם יש מקום להקלות כמו איסטניסטים וכדומה?
תשובה: א. מותר עפ"י ההלכה לגלות טפח מרובע של השערות. דבר זה עדיף מפאה נוכרית המכסה את כל הראש. כי פאה נוכרית שרויה במחלוקת גדולה. אומנם פאה נוכרית מלאה עונה על דרישת הזוהר לכסות את כל הראש אך עפ"י ההלכה עדיף כיסוי ממשי כשטפח מגולה. ב. יש הרבה סוגי כיסויים אחד מהם יתאים לך. אם לא- כסי בפאה.
שאלה: הליכות תלמיד חכם: בליל הסדר התארחנו והמארח שהוא תלמיד חכם חילק שקית של מצה שמורה, אחת משקלה לפי הבעל איש חי והשניה לפי הבית יוסף. האם מקובל לחלק לאורחים את השקית ולהכריז בקול לפי אילו שמחמירים ואלו שמקילים?
תשובה: אני מניח שהרב עשה זאת בטעם ואיש לא היה אמור להפגע מכך. מכל מקום אם היה נראה לך הדבר לא מובן עליך לשאול אותו ובודאי תשמע ממנו הסבר משכנע.
שאלה: שמירת נגיעה לחוזר בתשובה: אני אני נמצא כעת בתהליך של חזרה בתשובה בכיוון הדתי לאומי. אני מקפיד מאוד על קיום המצוות והן על ההלכות, אני גדל בחברה שרובה חילונים והיא מעורבת, למדתי בבית ספר חילוני שבו היו בנים ובנות ביחד, ויש לי מס רב של ידידות, כעת בעייתי היא לשמור נגיעה עם אותו בנות ברור מאליו שאני לא נוגע בהן למטרות מיניות אלא רק במגע פיזי וגם הוא מועט אני מתחיל בע"ה בחודש אלול לימודים בישיבת הסדר. רציתי לדעת כיצד אוכל לנהוג עד אז, האם להמשיך כך עד זמן הישיבה, ( אני יודע שבזמן שאני אגיע לישיבה אני כבר אהיה רחוק משאר הבנות כך שלא יהיה לי בעיה לשמור נגיעה.) או להתחיל כבר מעכשיו, אך דבר זה יכול גם באיזשהו מקום ליצור רכילויות ולשון הרע ואף חילול השם?
תשובה: עדיף כבר מעכשו להמנע מנגיעות. אלא אם כן זה עלול להעליב כמו אם מושיטים לך יד. וגם אם נוגעים בך לא תעיר על כך. ובעזרת ד' כשתגיע לישיבה תשמור לגמרי. חזק ואמץ וברכת הצלחה בישיבה.
שאלה: נכה שרוצה לנשק מזוזה: אדם נכה גמד ורוצה לנשק מזוזה אך לא יכול כיצד ינהג?
תשובה: הרמ"א כתב ביורה דעה סימן רפה שיניח ידו על המזוזה, ובפשטות הכוונה הנחה ממש, ונראה שיש במזוזה שני צדדים: א. צד השמירה הסגולית. ב. זיכרון שלא יחטא. צד ב' מבואר מפורש בדברי הרמב"ם הלכות תפילין ומזוזה וספר תורה פרק ו הלכה יג: "חייב אדם להזהר במזוזה מפני שהיא חובת הכל תמיד, וכל זמן שיכנס ויצא יפגע ביחוד השם שמו של הקדוש ב"ה ויזכור אהבתו ויעור משנתו ושגיותיו בהבלי הזמן, וידע שאין דבר העומד לעולם ולעולמי עולמים אלא ידיעת צור העולם, ומיד הוא חוזר לדעתו והולך בדרכי מישרים, אמרו חכמים הראשונים כל מי שיש לו תפילין בראשו ובזרועו וציצית בבגדו ומזוזה בפתחו מוחזק הוא שלא יחטא שהרי יש לו מזכירין רבים והן הם המלאכים שמצילין אותו מלחטוא שנאמר חונה מלאך יי' סביב ליראיו ויחלצם". ולפי צד זה נראה לומר שיש עניין לשלוח יד לכיוון המזוזה אף שלא נוגע בה ממש, דבר שמעורר לזיכרון, והאמת שנדמה לי שכך עושים רבים שלא נוגעים ממש במזוזה, אלא מושיטים יד בכיוון, אף שלא ראיתי כרגע מי שכתב כך, כך שמעתי מהרב ברוך פז. סיכום: מלשון הרמ"א נראה שיש עניין לגעת ממש, אם כי זה ודאי עניין ומי שלא יכול להגיע לא מגיע, נראה שיש מעלה לשלוח את היד לכיוון המזוזה, אף שלא מגיע, על מנת להיזכר בעניין המזוזה. הרב אברהם פרל.
שאלה: לבישת חולצה שבוצע בה קריעה: האם מותר לי ללבוש שוב ביום השנה לגירוש את החולצה שלבשתי ביום הגירוש וביצעתי בה קריעה?
תשובה: מותר.
שאלה: לנסות לחזור אליו או לוותר?: אני נמצאת כרגע בתקופה מאוד מבולבלת יצאתי עם בחור די הרבה זמן ונפרדנו, וכל התקופה שלא יצאנו הוא ניסה ליצור אתי קשר, וכמעט שנתיים שלא יצאנו והוא עדיין מנסה ליצור אתי קשר. אני לא יודעת מה לעשות, אולי זה הזיווג שלי. אני חייבת לציין שהסיבות שבגללן אני לא רוצה אותו, היא המרחק בינינו, וגם הקמצנות שלו. הוא מעולם לא פינק אותי, אפילו ביום הולדת שלי, והיציאות שלנו היו מהבית שלי לשלו (הבחור עובד ולא חסר לו כלום), אני כל הזמן מעירה לו על זה שאנחנו לא יוצאים אבל כלום לא עוזר, ואני מתבישת להעיר לו על כך, מה עלי לעשות האם עלי לחזור אליו או לוותר, קשה לי גם לנתק איתו לגמרי את הקשר למרות שניסיתי וניסתי לצאת גם עם אחרים אבל הוא כל זמן במחשבות שלי?
תשובה: את מכירה את הבחור היטב, את יודעת את המעלות ואת החסרונות שלו. עליך להחליט אם את תוכלי לבנות איתו חיים טובים, אם תוכלי להקים איתו בית עם תוכן תורני עם שאיפות לחנוך הילדים לתורה ומידות טובות. עליך לבחון כל זה ולהחליט כן או לא, ומה שתחליטי יהיה לתמיד בלי להתלבט יותר. וד' ינחה אותך בהחלטה נכונה.
שאלה: גזל פחות משווה פרוטה: 1. האם מותר להשתמש במוצר או מוצרים השווים פחות מפרוטה של אדם אחר ללא קבלת רשותו המפורשת כגון נייר טישו, מקלות אוזניים וכו שברור כי בעל המוצר יתיר זאת, לדוגמא בשרות מילואים בו מספר חיילים חולקים מגורים משותפים. 2. מקום עבודתי מספק כל יום חלב לפינת קפה לרווחתם של העובדים, לעיתים מצטברים מספר שקיות חלב מפני שלא השתמשו בקודמים, ובכל זאת בכל יום מביאים חדש (מקום עבודה ענק שמביא כמויות). במצב זה קורה לא אחת שזורקים שקיות חלב חדשות שלא נגעו בהם מפני שפג תוקפם. האם אפשר לתת שקיות אלה לפני סוף זמנם לעובדי הנקיון שבהחלט יעשו בהם שימוש, כשאם לא כן הם ייזרקו לבסוף ללא שום שימוש?
תשובה: א. איסור הגזל קיים בכל דבר שיש בו שיווי מסוים (כל שהוא) אפילו פחות משווה פרוטה. אולם בדבר שאין שום אדם מקפיד עליו אין איסור גזל (בח הדוגמא היא ליטול קיסם מתוך ערמת תבואה על מנת לחצוץ את שיניו) ומותר לקחת ולהשתמש. אמנם מדת חסידות היא שגם בזה יש לבקש את רשות הבעלים (שו"ע חושן משפט שנט). ובדבר שיש בני אדם המקפידים שלא ייקחו בלא רשותם, אבל ברור לך שחברך אינו מקפיד שאתה תקח ותשתמש בשלו, ויתרצה בלב שלם אם תשתמש, למרות זאת אסור להשתמש לכתחילה ללא רשותו המפורשת קודם השימוש. ב. לגבי החלב אם בוודאות סיימו את השימוש בחלב באותו היום, ולמחרת מגיעות שקיות חלב חדשות, א"כ אין החברה מקפידה ומותר לתת זאת לעובדים, כמובן, שמידת חסידות גם כאן היא לשאול את אחראי מטעם החברה ולקבל הסכמה על כך. הרב יהודה אודסר.
שאלה: למידת חק לישראל בשבוע של שתי פרשיות: מהו סדר הלימוד בחק לישראל בשבוע שיקראו בשבת שתי פרשיות?
תשובה: הלימוד לפי החלוקה של קריאת שתי הפרשות בשבת. אשריך שאתה לומד דבר שכולל חלקים רבים בתורה. הרב אברהם פרל.
שאלה: איך מגיעים לעין טובה?: ידוע ש"הפוסל, במומו פוסל", לצערי הרב אני נכשלת בכך הרבה, יש לי עין ממש בקורתית כלפי אנשים, אני מודעת לכך שזה ממש גרוע וכבר כמה חודשים שאני ממש מנסה להתחזק בזה וללמד זכות על אנשים, אבל ממש קשה לי, זה כאילו האינסטיקט הבסיסי שעולה בי, ואחר כך זה מביא לי צער רב ועצבות, שכן אני מבינה שבעצם מראים לי משמיים את מומי הרבים. איך אני יכולה להשתפר ולרכוש לי עין טובה?
תשובה: כל הכבוד לך על הטהרה הפנימית שאת שואפת אליה. נראה לי שהעיקר הוא עין טובה ראשית על עצמך. כנראה שהצורך שלך לראות בעין רעה את הסביבה זהו סגנון שפיתחת בגלל התלות שיש לך בסביבה ואי היכולת שלך להרגיש טוב עם עצמך. דרך ההתמודדות שלך היא על ידי הבלטת ערך עצמך על ידי מציאת פגמים באחרים. ככל שתלמדי זכות על עצמך תוכלי להיות מרוכזת באישיותך וכלל לא מתענינת בשפיטת האחרים. כלפי האחרים אנו לא עסוקים מי הם אלא אנו כל הזמן עסוקים כיצד הקב"ה מגלגל לנו הזדמניות שדרכם אנו יכולים להטיב ולעשות טוב לאחרים. כל זאת בתנאי שאנו בעיקר נהיה מרוכזים בתיקונינו ולא במה שקורה אצל אחרים. מבט טוב על עצמינו ידביק אותנו במבט טוב על אחרים. אני ממליץ על הספר "מי מושלם" של גב' מרים אדהן.
שאלה: שמירת העינים בחיי בני זוג: רציתי לשאול כיצד להתמודד עם עניין שמירת העיניים בחיים זוגיים, כיצד יכול אני לומר לאשתי שתסמוך עלי בצורה מלאה שאצליח במשך כל חיי לעמוד בגבורה ובהצלחה תמידית בנושא זה, שהרי אין לנו הבטחה שננצח שאפילו רבי עקיבא ורבי מאיר הראה להם השטן שקשה הדבר וקשה לנצחו (קידושין פא), שהרי הוא נסיון קשה ומעציב את האישה שמה בעלה בוגד בה בעיניו, איך אפשר לנצח, ואיך לגרום לאישה ביטחון ושמחה, שעצם הניסיון מעציבה?
תשובה: הבעיה אינה של האשה אלא שלך. אתה לא צריך להבטיח לעצמך שלא תכשל. המשנה באבות אומרת אל תאמין בעצמך. אלא עליך לשאוף להשתדל תמיד שלא לחטוא. וזה גם מה שעליך לומר לאישתך אם היא בכלל מבקשת ממך את זה.
שאלה: הקראת הכתובה בקול בחתונה: האם יש חובה להקריא את הכתובה בקול רם בחתונה, זה נראה לי דבר מאד אישי בין בני זוג, ולא משהו שאמור להיות מפורסם ברבים?
תשובה: אין חיוב לקרוא את הכתובה. כיום נוהגים לקרוא את הכתובה כדי לעשות הפסק בין ברכת האירוסין לשבע ברכות הנאמרות לאחר מכן. לכן אין צורך לקרוא את כל הכתובה, ואין צורך לקוראה בקול.
שאלה: מדוע עוסקים כל כך בצניעות האשה: שמתי לב שהרבה מהתשובות של הרבנים באתר עוסקים בצניעות האשה. שאלתי היא מדוע האשה צריכה להשאר צנועה ולגבר אין הגבלות כאלו, האם אין צורך שהגבר ישאר צנוע, כגון שלא ישיר בפומבי, שלא יסתובב ברחוב עם מכנסיים קצרים וכדומה?
תשובה: התורה מכירה בהבדל הגדול שבין איש ואישה. בעולם המערבי שהצד החיצוני נהיה בו מאד פרוץ נהיה עולם שבו גם האיש מדגיש את הצד החיצוני שבו. גם גברים עלולים להתעסק בגילוי אבירהם בכדי לעורר יצרים. גם נשים ממלאות את ציורי המוח שלהם בציורי אבירים על סוס וכדו'. גם נשים לפעמים מגיעות לזלזול בהופעתם החיצונית. התורה פונה לטבע הראשוני והטבעי שברא הקב"ה בבריאה. הקב"ה ברא את האישה בצורה שהיא מגלה יותר את הצד של היופי בבריאה. האישה מוכשרת יותר להוציא לפועל את הצדדים האסטטיים שבבריאה. ואילו האיש נוצר בכדי להוציא לפועל יותר את הצדדים התכליתיים שיש בבריאה. הדרך להביא את האיש להיפגש בצורה בונה עם הצד האסטטי של החיים הוא לא בכך שהנושא הזה יהיה פרוץ על ידי האישה. ברגע שנושא זה נהיה פרוץ אזי האיש מטמא ומכער את המציאות של האישה. רק על ידי צניעות ניתן לאיש להיפגש עם הצד האסטטי שיכול לבוא לידי ביטוי גם על ידי ההופעה החיצונית של האישה. האיש שלא הולך צנוע ועושה זאת משום שכך הוא יצליח לתפקד יותר בקלות, אינו פוגע בעולם של היופי. אולם ודאי שגם באיש יש ענין של צניעות ובמיוחד כשמדובר על אנשי רוח שלצורך תפקידם אין להם צורך ללכת עם בגדים קצרים וכד'.
שאלה: חינוך ילדים להחזיר מכות: לפני כמה ימים הלכתי לגינה הציבורית, והנה אני רואה ילד בוכה וטוען לפני אמא שלו שילד בא והכה אותו. אמו כעסה עליו ושאלה אותו מדוע הוא לא מחזיר לילד שהכה אותו מכות. היא הסבירה לו שבילדותה ילדה משכה לה בשערות, והיא באה בוכה לאבא שלה שאמר לה שהיא חיבת להחזיר לילדה הזאת, ואכן היא החזירה לה באותה צורה, ומאותו הזמן היה לה שקט ממנה. האם נכון לנהוג ככה ולחנך כך את הילדים?
תשובה: לא טוב שילד יתחיל להרביץ, אבל זה ר לחנך את הילד להתגונן. הגנה עצמית היא אינסטינקט טבעי וגם בריא, וכל זמן שהילד לא יוזם את התגרה אלא רק מתגונן, הרי שהוא ר גמור.
שאלה: על איזה זמני תפילה להקפיד?: 1) כיצד פוסק הרב לגבי סוף זמן קריאת שמע ( מגן-אברהם או הגר"א)? 2) כיצד פוסק הרב לגבי סוף זמן תפילה? 3) במידה ותשובת הרב היא לנהוג כ מגן-אברהם, האם אפשר להקל בשבת במנינים מאוחרים היוצאים רק לידי חובת בגר"א? ואם לא מה לעשות? 4) האם הדין שונה למי שבמקור ממשפחה חסידית, ולכאורה נוהג כפי בעל התניא-גר"א וכמנהג כל החסידים?
תשובה: 1. מצוות קריאת שמע היא מן התורה, וגם זמנה הוא מן התורה, שהרי התורה אמרה "בשכבך ובקומך". מסיבה זו צריך לחשוש לדעה המחמירה, היא דעת ה'מגן-אברהם'. 2. גם בזמן תפילה צריך להקפיד לכתחילה על זמנו של ה'מגן-אברהם', אבל אפשר להקל יותר משום שתפילה היא דרבנן, ולסמוך על שיטת הגר"א. 3. אפשר, משום שגם למסתמכים על הגר"א יש על מי לסמוך. 4. אני לא חושב שזה משנה, ולכתחילה צריך להחמיר כדעת ה'מגן-אברהם'. בספר "מסילת-ישרים" מובא שחסיד הוא מי שמקפיד לצאת ידי חובת כל השיטות. אז יש לך הזדמנות להיות חסיד אמיתי.
שאלה: מותר לשנות נוסח תפילה?: כבר שנתיים שאני מתפלל בישיבה בנוסח ספרד ביום הכיפורים כי אני יותר מתחבר עם סגנון התפילה, ומתכוון יותר למנגינה. הנוסח שלי הוא עדות המזרח, וגם ביום יום אני מתפלל בנוסח זה. האם מותר לי לשנות מנהגי זה ביום הכיפורים?
תשובה: אינך צריך לשנות את הנוסח ממה שאתה רגיל.
שאלה: תפילת שוא?: אני בהריון בחודש חמישי ברוך ה, וידוע לי כי ניתן להתפלל על מין הולד עד 40 יום אך רציתי לדעת האם ישנו איסור ממש להתפלל תפילת שוא, וכן, האם לא יכול לקרות מקרה כי ה יתברך יענה לתפילת שוא אף על פי שזה אינו כדרך הטבע?
תשובה: יתכן ו-ד' ברצונו ישנה את הטבע. אבל לשם כך דרושה סיבה חשובה שהיא קשורה לתיקון העולם. כי הטבע נברא לצורך העולם ואין לפגוע בו אם לא לצורך תיקון גדול יותר. עדיף להתפלל על הולד שיהיה ירא שמים ואוהב תורה ומצוות ושיזכה שעל ידו יתקדש שם שמים בעולם. אם תזכי לכך יש בזה עדיפות רבה יותר מאשר אם הבן זכר או נקבה. ומן השמים יסייעוך לראות נחת ביוצאי חלציך.
שאלה: קידוש על ידי כבד לשון: אבי הינו נכה וכבד לשון, ומידי ליל שבת הוא מקדש על היין לכל בני המשפחה. אחיי ואני שמים לב שבעת הקידוש אבי מעוות ואף מחסיר מילים. מה עלינו לעשות?
תשובה: מכיון שאם תעירו לו הוא יפגע, תכינו לידכם כוס ובה רביעית יין, ותגידו את הקידוש המלא בלחש, ותשתו מהיין שלידכם.
שאלה: אבלות באדם שתרם גופתו למדע: מהם מנהגי האבלות לאדם שתרם גופתו למדע, האם יושבים עליו שבעה, ומה לגבי שאר הדינים?
תשובה: אין יושבים שבעה, אבל אומרים קדיש.
שאלה: כשרות כלים שלא ידוע החומר: התחתנו לפני כ-5 חודשים, וקיבלנו סט כלים מתנה מסבתי. השתמשנו בהם לחלבי, ולפני מספר ימים התברר שלפני כן סבתי השתמשה בהם לבשרי, כולל אוכל חם. היא השתמשה בהם מספר שנים, ולאחר מכן שמה אותם במזווה לכ-10 שנים לתת מתנה לנכדים. לא ידוע לה אם הכלים עשויים מחרס, לטענתה הם מצופים בחומר כלשהו ואפשר להשתמש בהם בטוסטר. השאלה מה דינם של הכלים? והאם יש דרך להכשירם?
תשובה: מעיקר הדין, כלי חרס שלא בלעו איסור תורה, אפשר להכשירם בהגעלה שלוש פעמים במים רותחים. ומכיוון שהכלים בלעו בשר ואחר-כך חלב, הרי זה נחשב שלא בלעו איסור תורה (בליעת איסור תורה הכוונה לבליעת טעם של חזיר, לדוגמא). ומכיוון שהתירא בלע ועבר הרבה זמן, הרי כל האיסור פה הוא איסור דרבנן, ואפשר במקרה שלכם להגעילו שלוש פעמים במים רותחים.
שאלה: שמאי שקבע סכום גבוה : היתה לי תאונה קלה. ולי אין ביטוח מקיף (רק צד שלישי). נכנסתי למוסכים שונים, והגעתי לאחד שהוזיל לי הרבה מהאחרים. ואצלו תיקנתי. תוך כדי תיקון, הייתי בכ"ז בקשר עם הביטוח שלי, והם אומרים, שאע"פ שאין לי מקיף, מ"מ הם עוזרים לי לתבוע, ואם זה הולך בקלות, טוב. ורק אם זה מסתבך - עלי לתבוע בעצמי, בתביעות קטנות. אלא שאם זה נעשה אצלם, הם עושים פרוצדורה כזו, שמזמינים שמאי, (שעלי לשלם לו 400 שקל, ואם אזכה - גם זה יוחזר לי), ועל פיו הולכים. אכן, השמאי הגיע, ואמד הסכום בכ 1500 שקל. (מה שלי, מקודם, המוסך הסכים לעשות בכ 900 שקל) גם בעל המוסך כעס, ואמר לי שנלך לפי הסכום של השמאי, ואע"פ שהוא סגר איתי על 900 - בהפרש הוא כבר "יתקן לי משהו אחר ". אמרתי : אבל זה שקר, אמר: "רק לך עשיתי הוזלה. ואם הייתי יודע שזה ביטוח בוודאי לא הייתי עושה, ובאמת תבדוק במקומות אחרים - תראה שהסכום של השמאי, הוא הוא הסכום הסביר, ואני רק הוזלתי מאוד מאוד". לסיכום, כולם רוצים כך: גם השמאי רוצה שאשתמש בו, ואשלם לו, גם בעל המוסך רוצה שאלך לפי הסכום הגבוה, וגם הביטוח שלי - גם הם מעדיפים כך. מדוע? הנימוק: א. בד"כ השתתפות עצמית היא כ-1000 שקל. סביר שזו ההשתתפות העצמית של בעל הרכב הפוגע בי. ואם נתבע את הסכום של 900 שקל - יתכן שחברת הביטוח של הרכב הפוגע תגיד, שבין כך זה לא עניין שלה, ושאלך לתבוע את הנהג הפוגע בעצמי, בתביעות קטנות, כי בין כך, הוא הוא שישלם, ולא הם. ב. כך אומר השמאי, ואנו עובדים איתו תמיד, אז למה לא? ג. אגב, יתכן, שבלי שמאי בכלל לא יסכימו לתת שום סכום. גם לא את ה900 שאתה מבקש. שאלתי ברורה: האם מותר לי לתבוע בסכום הגבוה?
תשובה: היום מקובל ששמאי הוא זה שנותן הערכה לנזק והוא בלבד, ולא בעל המוסך, הערכת הנזק נמדדת עפ"י השמאי בלבד, שהרי זהו מקצועו. אכן, אם הבע"ד לא מרוצה מהערכת השמאי, זכותו להביא שמאי אחר. אם השמאים העריכו בסכומים שונים אז מגיעים לפשרה ביניהם או מביאים שמאי שלישי וכדומה. אך כמובן הערכות רק ע"י שמאים מוסמכים. לכן, אם השמאי העריך הנזק ב 1500, זהו הנזק. הרב אשר חג'בי
שאלה: צמה בשבת?: למה אסור לעשות בשבת צמה, או אפילו רק לפרק אותה?
תשובה: המשנה ברורה סימן שג סעיף קטן פב הסביר שיש פה איסור דרבנן, שדומה לבונה של לבנות בנייה, ולפרק הסביר בסעיף קטן פג שדומה לסותר. הרב אברהם פרל.
שאלה: יש לי עיכוב שידוך?: אני מרגישה מוכנה לבנות בית בעזרת ה אך אני מרגישה שזה מתעכב ומתפספס לי. נפגשתי עם מספר בחורים אבל כל פעם זה לא נמשך אחרי פגישה ראשונה, לפעמים מצידי ולפעמים מצד הבחור. קורה לי כבר הרבה פעמים שבאים אליי אנשים ואומרים לי "יש לי מישהו להכיר לך אני אברר ונדבר", אבל אז זה משום מה נעצר כאילו יש עיכוב גדול וזה ממש מפחיד אותי. גם אני שומעת כל מיני הצעות שאמרו לאמא שלי בלי ידעתי שהיא פסלה אפילו בלי לשאול אותי כי זה לא נשמע לה. אני לא מאשימה אותה ח"ו כי היא מצידה רוצה את הטוב והמתאים בשבילי אך אני מרגישה שזה יוצא כאילו אני בררנית גדולה, בעיקר העיכוב נורא מפחיד בעיקר שזה קורה עם הרבה אנשים (שלא מכירים אחד את השני) שמתחילים להציע לי מישהו ואז לא חוזרים לדבר על זה ולי גם לא נעים ללחוץ ולהזכיר כל הזמן למרות שאני מנסה לרמוז לאנשים ומי שבא ושואל אותי אני נראית מעוניינת ורוצה. מה אפשר לעשות? לפעמים זה כבר מתחיל לייאש.
תשובה: תתאזרי בסבלנות ובנתיים תשתדלי להיות ראויה לבחור טוב, תשפרי את התנהגותך, תתחזקי בעבודת ד', בקיום המצות וגם תטפלי בכל מה צריך למנוע עכובים כפי שהזכרת לגבי העוזרים לך שיעזרו באופן הנכון. וד' יברך אותך וימלא משאות לבך לטובה.
שאלה: "צדיק האמת" של רבי נחמן מברסלב: בחודשים האחרונים התחברתי לספרים של רבי נתן "ליקוטי הלכות" ולספרי רבי נחמן, אני מגיע מעולם של ישיבות תיכוניות, הסדר, צבא וכדו, תמיד ייחסתי לספרים אלו יחס לספרי חסידות רגילים, ולא הקדשתי להם הרבה מזמני אך כאמור בחודשים האחרונים משהו בספרים האלה עונה לי על הרבה שאלות מוסר וכדו. רבי נתן כותב בספרו שכל אדם צריך להתמיד בדרכו בחיפוש אחר "צדיק האמת" שבכל דור הוא גם מביא הוכחות והסברים עניניים לדברותיו, שאלתי היא מהו באמת "צדיק האמת", כאשר אני שואל אנשים מקורבים לברסלב תשובתם החד משמעית היא רבי נחמן, אך בפירוש בספריו הוא כותב צדיק האמת שבכל דור, והוא לצערנו לא בדורנו. אין לי תשובה לשאלה זו מפני שאת ספריו ואת דרשותיו ניתן לשמוע רק בין חסידיו שלדעתי הם סובייקטייבים במקצת אבקש ממך לענות לי האם הכיוון שלי הוא נכון, וכן אם תוכל לענות לי על שאלתי מהו צדיק האמת?
תשובה: כדי לזכות לעבודת ה' באמת, לימד רבינו כי "העיקר והיסוד שהכל תלוי בו - לקשר עצמו להצדיק שבדור, ולקבל דבריו, על כל אשר יאמר כי הוא זה, דבר קטן ודבר גדול, ולבלי לנטות חס ו מדבריו, ימין ושמאל" (ליקוטי מוהר"ן קכ"ג). כאשר אנו לומדים בספרי רבי נחמן ורבי נתן תלמידו אנחנו רואים שהתואר צדיק האמת מיוחס לצדיקים גדולים שהיו בעם ישראל ובפרט למשה רבינו, רבי שמעון בר יוחאי, האר"י, הבעל שם טוב ורבי נחמן עצמו. כשאומרים "צדיק האמת" אין מתכוונים לומר, חלילה, שהשאר אינם אמת, אלא של"צדיק האמת" יש תפקיד מיוחד והוא גילוי עומק נוסף בתורת ישראל שבאמצעותו יבואו נשמות ישראל שבכל דור ודור על תיקונן. מה שאין כן בצדיקים אחרים שפעולתם מוגבלת למקום או זמן מסוים והתיקון אותו הן מעניקות אינו נוגע דווקא לכלל ישראל לדורי דורות. אותם חמישה שהזכרנו יש להם תפקיד מיוחד בגאולת ישראל ותיקון נשמות ישראל לקראתה ובמידה מסוימת ניתן לומר שכל אחד מהם המשיך והשלים את עבודת הקודש והגילוייים של קודמיו. מבחינה זו, רבי נחמן מברסלב, האחרון שברשימה, השלים וסיים את מה שהיה חסר עד ביאת משיח ולכן אמר "ממני עד משיח לא יהיה חדש". משיח, אם כן, יהיה "צדיק האמת" הבא שכולנו מצפים לו. וכך מובא בדברי רבי נתן ורבי נחמן מטולטשין תלמידו: "וכבר מונח כלל בידינו, אשר כעת הוא הצדיק שבדור, אדוננו מורינו ורבינו  רבי נחמן מברסלב, זכר צדיק לברכה" (עלים לתרופה, מכתבי הרב נחמן מטולטשין מכתב א'). "שתהילה לא-ל אנו מאמינים בהשם יתברך ובמשה עבדו ובצדיקי אמת שבכל דור, ובפרט בהצדיק האמת שמאיר בדור הזה עד עולם" (עלים לתרופה מכתב של"ט). אתה מוזמן להיכנס לאתר שלנו: לאתר לב הדברים וללמוד שם יותר על הנושא, בפרט בספר "היכל הגוונים המשתנים".
שאלה: "ואהבת את אביך ואת אמך?: אנו מצווים לאהוב את ההורים, ולכן מדוע לא נאמר ואהבת את אביך ואת אמך אלא "כבד את אביך"?
תשובה: נראה לי לתרץ שהרי יש מצוה לאהוב כל יהודי, מהפסוק "ואהבת לרעך כמוך", אבל כיבוד הורים זה דבר חדש, שנאמר בהורים ולא בכל יהודי. הרב אברהם פרל.
שאלה: שם לבן בת מכלי המקדש: האם ראוי לקרוא שם לתינוק ת מכלי המקדש: מנורה, חושן, גזית, אבנט וכו.?
תשובה: לא ראיתי הנהגה כזו אצל גדולי ישראל. וטוב ללמוד מהם איך לנהוג.
שאלה: חקירת מצ"ח בשבת: לפני כשבוע בשבת שעברה, בבסיס בו שהיתי נגנב נשק מהבסיס בליל שבת, בזמן בו אני שמרתי באחת העמדות בבסיס. בבוקר הלכתי להתפלל בביהכנ"ס הנמצא בישוב הסמוך לבסיס, ועלי היה לקחת איתי פלאפון מכיון שהייתי בכוננות בבסיס, וזו היתה ההוראה אם יוצאים מהבסיס. באמצע תפילת שחרית צלצל הפלאפון, ואז קראו לי לחזור לבסיס לצורך חקירה של מצ"ח בעניין גניבת הנשק. חזרתי לבסיס, ואז נחקרתי על ידי מצ"ח, וכל מה שאני אמרתי לחוקרים הם כתבו, ובסופו של כל דף היה עלי לחתום שאני מאשר את הדברים. כמו כן החקירה הייתה ארוכה מאוד וכללה הרבה פרטים שלדעתי לא בהכרח היו קשורים לגניבה. רציתי לשאול את כבוד הרב, כיצד היה עלי לנהוג: א. האם היה מותר לי לקחת את הפלאפון ולענות לו בשבת (ידעתי שיש סכוי שזה קשור לגניבה). ב. האם היה מותר לי להחקר על דעת כך שכל מה שאני אומר נרשם בשבת? ג. האם היה עלי לחתום על החקירה?
תשובה: א. אסור היה לך לקחת את הפלאפון בכלל, וזה משתי סיבות. אם אין עירוב בין הבסיס לישוב הסמוך, אזי טלטלת את הפלאפון במקום שאין עירוב. בנוסף, הפלאפון הוא מוקצה בשבת. מסיבות אלו היה עליך להישאר להתפלל בבסיס אפילו ביחידות, שלא התירו איסורי דרבנן בשביל תפילה בציבור. ב. ג. היה עליך להתחמק מן החקירה, גם במחיר של משפט צבאי.
שאלה: לספר למשפחת שוטר שהשתתף בגירוש?: בזמן הגירוש מגוש קטיף פגשתי שוטר במדים אותו אני מכיר מילדות, שהיה שותף לגירוש. ידוע לי כי הוא הסתיר זאת מהוריו, וגימד את הנושא בעיני אשתו. מאז אני מתלבט האם ליידע אותם (כדי ליצור הרתעה לעתיד) או שכל דיני לשה"ר חלים גם כאן. חשוב לי לציין: בשעת מעשה הוכחתי אותו, הוא בכה בדמעות, ומאוחר יותר המשיך.
תשובה: יתכן שאותו שוטר לא עמד בנסיון וחשש שהוא יפוטר. והוא מצטער על כך. לכן אין לספר על כך אלא אם כן ח"ו תתחדש גזירה כזו והוא ימשיך בחולשתו אזי יש מקום לספר על מנת למנוע ממנו לחטוא שוב.
שאלה: מגן בהיסטוריה ומבחן בגמרא: הרב שלי נוהג לעשות בצמוד למתכונות ומבחנים במקצועות חול מבחנים בגמרא, ומי שלא מצליח בגמרא, לא ניגש למתכונת במקצועות החול. אני טוען שזה חוסר יושר מצד המורה, שכאשר הוא יגיש את המגן שלי בהיסטוריה (לדוגמה), הוא יתחשב בתוצאות שלי בגמרא ולכן יגיש אותי על ציון יותר נמוך ממה שמגיע לי בהיסטוריה. המורה צריך לתת למשרד החינוך את הציון השנתי שלי בהיסטוריה וכאשר הוא מערב שיקולים אחרים- הוא בעצם מרמה. משרד החינוך נותן הוראות מאד ברורות (בדוק) כיצד נותנים את ציוני המגן, ואין שום התייחסות לציונים של התלמיד בגמרא ביחס למגן. האם אני צודק? האם הרב והמורה נוהגים ר?
תשובה: לכאורה אתה צודק, אולם אם הוא עושה את זה מטעמים חינוכיים, יש לו את הסמכות לנהוג כך. אי-אפשר לשלול מהמורה אמצעים לדרבן ולהכריח אותך ללמוד, גם אם חוק משרד החינוך אומר אחרת, שהרי הוא עושה זאת לטובת התלמידים.